Lietuvos Respublikos diplomatinių atstovybių, konsulinių įstaigų ir specialiųjų misijų ekonominių funkcijų vykdymo tvarkos aprašo

3 priedas

**Lietuvos Respublikos ambasada Australijoje ir Naujajai Zelandijai**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Lietuvos Respublikos diplomatinės atstovybės, konsulinės įstaigos ar specialiosios misijos pavadinimas)

**AKTUALIOS EKONOMINĖS INFORMACIJOS SUVESTINĖ**

\_\_\_\_\_\_\_\_\_2024-08-06\_\_\_\_\_\_\_\_\_

(Data)

|  |  |  |  |
| --- | --- | --- | --- |
| Data | Pateikiamos informacijos apibendrinimas | Informacijos šaltinis | Pastabos |
| Lietuvos eksportuotojams aktuali informacija | | | |
| 2024-01  2024-04  2024-07  2024-06  2024-07  2024-05 | Akivaizdu, kad ES-Australijos derybos dėl Laisvosios prekybos sutarties žlugo ir bus atnaujintos tik 2025 metais, po federalinių rinkimų Australijoje. Lietuvos verslas negali tikėtis būsimoje sutartyje numatytų prekybos palengvinimų iki derybų pabaigos.  Europos energetikos komisarė Kadri Simson, su vizitu viešėdama Australijoje paragino šalies vyriausybę kuo greičiau grįžti prie derybų stalo nurodydama, kad Australija praranda konkurencinius pranašumus neturėdama galiojančio LPS su ES.  Pasirašius ES ir Australijos tarpusavio supratimo memorandumą dėl kritinių mineralų ir praėjus rinkimams į Europos parlamentą, Australijoje pasigirsta verslo ir politikų balsų, raginančių grįžti prie ES-Australijos derybų dėl Laisvosios prekybos sutarties derybų. Vis tik tikėtina, kad pilna jėga derybos gali atsinaujinti tik po federalinių rinkimų pačioje Australijoje.  Po rinkimų į Europos parlamentą ir Europos politinio poslinkio į dešinę Australijos verslas nesitiki dramatiškų pokyčių šalies prekyboje su Europa. Kai kurie Australijos ekspertai mano, kad Europa taps labiau protekcionistine. Tačiau apskritai Europos siekis tiekimo grandines daryti kuo mažiau priklausomas nuo geopolitinių veiksnių, manytina, teigiamai atsilieps Australijos kritinių mineralų sektoriui, ypač Australijai bandant konkuruoti šioje srityje su Kinija: australai siūlo ekologiškesnę arba saugesnę alternatyvą Kinijai arba turi kasybos ir gamybos projektus pačioje Europoje.  Verslo sluoksniuose atsiranda būgštaujančių, kad Europos ir JAV pastangos padidinti vidaus gamybą Kinijos gamybos sąskaita gali reikšti, kad Australijos išteklių sektorius nukentės netiesiogiai: užsienio vyriausybių priemonės prekybos su Kinija mažinimui turės neigiamų pasekmių Australijos išteklių eksporto krypčiai ir kiekiui. Pablogėjus Kinijos gamintojų konkurencingumui, Australijos išteklių eksportas į Šiaurės Ameriką arba Europą gali kainuoti brangiau. Šiuo metu Kinija yra didžiausia Australijos išteklių pirkėja. Praėjusiais finansiniais metais žaliavų eksportas į Kiniją sudarė 35 proc., tuo tarpu į Europą – tik 3 proc., į JAV – dar mažiau.  ES ir Naujosios Zelandijos laisvosios prekybos susitarimas įsigaliojo nuo 2024-05-01. Tikimasi, kad Naujosios Zelandijos eksportas 5 ES gali padidėti 1 mlrd. EUR.  Susitarimas atneša daug naudos verslui, nes panaikinami muitai ES eksportui į Naująją Zelandiją, atviresnė Naujosios Zelandijos paslaugų rinka pagrindiniuose sektoriuose: finansų paslaugos, telekomunikacijos, jūrų transportas ir pristatymo paslaugos, gerokai sumažinti administraciniai reikalavimai, apsaugotos ES geografinės nuorodos, nustatyta sistema, skirta remti MVĮ, eksportuojančias į Naująją Zelandiją. | Vietos spauda, diplomatiniai šaltiniai, ES Delegacijos Australijoje ir Naujojoje Zelandijoje  Diplomatiniai šaltiniai, vietos spauda  Vietos spauda  Vietos spauda  ES DG Trade | Daugiau informacijos:   * [ES ir Naujosios Zelandijos Access2Markets puslapis](https://trade.ec.europa.eu/access-to-markets/lt/content/es-ir-naujosios-zelandijos-laisvosios-prekybos-susitarimas) * [ES ir Naujosios Zelandijos prekybos susitarimas – Įsigaliojimas](https://policy.trade.ec.europa.eu/eu-trade-relationships-country-and-region/countries-and-regions/new-zealand/eu-new-zealand-agreement/entry-force_en) |
|  |  |  |  |
| Tiesioginėms užsienio investicijoms pritraukti į Lietuvą aktuali informacija | | | |
|  | - |  |  |
|  |  |  |  |
| Lietuvos verslo plėtrai užsienyje aktuali informacija | | | |
| 2024-04  2024-05  2024-04 | Ekspertų tarpe pasigirdo svarstymai, jog teisiniai pakeitimai, ribojantys Kinijos investicijas Australijoje, gali pakenkti Australijos vyriausybės tikslams įgyvendinti perėjimą prie ekologiškos energijos. Kyla spėlionių, kad, vyriausybė svarsto galimybę investuoti į verslą, siekdama nukreipti kapitalą į žaliąją energiją ir pažangią gamybą.  Mokslinių tyrimų ir švietimo institucijos parėmė vyriausybės programą „Future Made in Australia“, kad padidintų Australijos vidaus gamybos pajėgumus. Vyriausybė siekia, kad saulės baterijos ir kitos atsinaujinančiai energetikai būtinos prekės būtų gaminamos Australijoje, užuot siuntus žaliavas joms gaminti į užsienį. Taip būtų sukurtas „aiškus ryšys tarp ekonominio saugumo ir nacionalinio saugumo“, panašus į vidaus gamybos pastangas JAV, ES, Kanadoje, Japonijoje ir Pietų Korėjoje.  2024-05-01 įsigaliojus ES ir Naujosios Zelandijos laisvosios prekybos susitarimui, panaikinti muitai ES eksportui į Naująją Zelandiją, atviresnė Naujosios Zelandijos finansinių, telekomunikacinių, jūrų transporto ir pristatymo paslaugų rinka.  Viktorijos valstijoje yra didelis gyvenamųjų namų trūkumas ir Viktorijos vyriausybė planuoja per 10 metų pastatyti 800 tūkst. namų, tad poreikis statybinėms medžiagoms, su tuo susijusiai produkcijai, paslaugoms bus milžiniškas. Taip pat planuojama didelė metro plėtra Melburne. | Vietos spauda  Diplomatiniai šaltiniai | Šioje situacijoje yra galimybė Lietuvos fotovoltiniam sektoriui bandyti įsitvirtinti Australijoje.  Atsiveria naujos galimybės Lietuvos transporto ir finansinių paslaugų sektoriaus plėtrai į Naująją Zelandiją.  Daugiau informacijos:   * [ES ir Naujosios Zelandijos Access2Markets puslapis](https://trade.ec.europa.eu/access-to-markets/lt/content/es-ir-naujosios-zelandijos-laisvosios-prekybos-susitarimas) * [ES ir Naujosios Zelandijos prekybos susitarimas – Įsigaliojimas](https://policy.trade.ec.europa.eu/eu-trade-relationships-country-and-region/countries-and-regions/new-zealand/eu-new-zealand-agreement/entry-force_en)   Atsiveria naujos galimybės Lietuvos statybos pramonei ir paslaugų sektoriui. |
|  |  |  |  |
| Lietuvos turizmo sektoriui aktuali informacija | | | |
|  | - |  |  |
|  |  |  |  |
| Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija | | | |
|  | Pasirenkant mokslinių tyrimų partnerius Australijoje būtina išnagrinėti pastarųjų ryšius su Kinija, kadangi yra potencialus pavojus atsidurti priklausomybėje nuo Kinijos. | Ambasada |  |
|  |  |  |  |
| Lietuvos ekonominiam saugumui aktuali informacija | | | |
|  | Lietuvos subjektams renkantis mokslo tyrimo ar technologinius partnerius Australijoje būtina išnagrinėti pastarųjų ryšius su Kinija, kadangi yra potencialus pavojus atsidurti priklausomybėje nuo Kinijos. | Ambasada |  |
|  |  |  |  |
| Bendra akreditacijos valstybių ekonominė informacija | | | |
| 2024-07 | **Australija:**  **Dabartinė padėtis**  Australijos BVP šiuo metu vertinamas apie 1,61 trln. eurų, šalis yra 12-a didžiausių pasaulio ekonomikų sąraše ir 10-a pasaulyje pagal BVP dalį, tenkančią vienam gyventojui (apie 60 000 eurų).  Ekonomikoje vyrauja paslaugų sektorius, kuriame sukuriama 68% šalies BVP, tačiau išlieka labai svarbūs kalnakasybos ir žemės ūkio sektoriai (kartu paėmus sudaro 8% BVP) ir tai sudaro net 68% Australijos eksporto. Australija yra viena svarbiausių žemės ūkio produktų eksportuotojų pasaulyje. Šiuo metu pagrindiniai eksploatuojami gamtiniai ištekliai yra anglis, geležies rūda ir urano rūda.  2024 m. pirmąjį pusmetį Australijos ūkis augo 1,4 %, o infliacija sudarė 3,8 %. Nors šalies ekonomika nežymiai auga, realusis BVP vienam asmeniui kol kas mažėja. BVP, tenkantis vienam gyventojui, nebeauga nuo 2022 m. pabaigos ir šis per capita recesijos laikotarpis yra jau trečiasis per pastaruosius 40 metų. Infliacijai niekaip nesumažėjant iki 3 proc., Rezervų bankas jau ilgą laiką nekeičia palūkanų normų dydžio ir palieka jas 4,35 proc. lygmenyje.  2023 m. dėl spartesnio nei tikėtasi gyventojų skaičiaus augimo infliacija augo greičiau, nei prognozavo dauguma ekspertų, o nekilnojamojo turto kainos augo nenuosekliai. Nekilnojamojo turto kainos kilo net tada, kai Centrinis bankas nuolat didino grynųjų pinigų kursą – tai retas derinys.  Darbo rinka išlieka stipri, ir nors nedarbo lygis pakilo iki 4%, tačiau naujų darbo vietų daugėjo beveik proporcingai naujų gyventojų augumui. Darbo užmokestis per metus padidėjo 4,1%.  Siekiant išspręsti darbo jėgos (ypač kvalifikuotos) trūkumą pagrindiniuose Australijos augimo sektoriuose, taip pat plėtojant viešąją infrastruktūrą ir atsinaujinančios energijos išteklius, labai svarbi yra migracijos reforma.  **Ekonominio augimo prognozės**  Anot EBPO, 2024 m. Australijos realusis BVP turėtų augti 1,4%. Išlaidos kelionėms ir švietimui turėtų stipriai prisidėti prie augimo išlikimo aukščiau nulio. Vis tik griežtėjančios finansinės sąlygos ir prastesnė realiųjų pajamų perspektyva turės įtakos augimui.  Nors Australijos BVP augimas kol kas lenkia prognozes, tačiau sparčiai augantis gyventojų skaičius privedė prie *per capita* recesijos. Atsižvelgus į daugiau nei 600 000 gyventojų padidėjusį gyventojų skaičių dėl sparčiai didėjančio migracijos srauto šalyje, realusis BVP 2023 metų 4 ketvirtį vienam gyventojui sumažėjo 0,3%, per metus sukaupė 1% sumažėjimą.  Tuo tarpu Australijos centrinis bankas mano, kad ekonomikos augimas 2024-2025 metais bus atitinkamai 1,6% ir 2,3%.  Australijos Iždo ministro Jim Chalmers teigimu, Australijos ekonomikos laukia „švelnus nusileidimas“, o infliacija bus suvaldyta. Vis tik nemaža dalis ekonomistų teigia, kad dėl nuolatinio kainų spaudimo palūkanų normos, greičiausia, bus mažinamos tik ateinančiais metais. Australijos ekonomika 2024 m. pradžioje beveik sustojo, o metinis augimas buvo silpniausias per daugiau nei tris dešimtmečius. Palūkanų norma dabar siekia 4,35% ir yra aukščiausia nuo 2012 m.  Nedarbo lygis dabar siekia tik 4,0%, bet pamažu auga ir manoma, kad iki 2024 m. pabaigos jis palengva padidės iki 4,6%.  Prognozuojama, kad infliacija 2024 m. viduryje pasiekusi 3,8%, 2024 metų pabaigoje bus 2,9%.  Planuojamas namų ūkių išlaidų mažėjimas, to pagrindinė priežastis – būsto kainų augimas ir būsto kreditų kaštų didėjimas.  Biudžeto perteklius 2023–2024 finansiniais metais prognozuojamas 5,6 mlrd. EUR. 2023 metų gruodį buvo prognozuojama tik 0,7 mlrd. EUR: pajamų ir kiti mokesčiai, kaip bendrųjų pajamų dalis, Australijoje šiuo metu yra tokie dideli, kokie jie nebuvo niekada.  **Problemos ir rizikos, su kuriomis susiduria Australijos ūkis**  Infliacija, geopolitinis nestabilumas ir konfliktai, palūkanų normos ir NT įperkamumo problemos šiuo metu yra didžiausios rizikos šalies ekonomikos augimui.   * Siekiant sumažinti infliaciją iki 2–3% tikslinės ribos, Australijos centrinis bankas išlaiko griežtą pinigų politiką. * Siekiant pagerinti viešųjų finansų tvarumą, šalyje vykdomos tolesnės fiskalinės reformos. Su visuomenės senėjimu susijęs išlaidų spaudimas stiprėja, tačiau nekrintančios Australijos žaliavų kainos lemia tai, kad valstybė 2023 m. turėjo nedidelį biudžeto proficitą. Prognozuojama, kad tai gali pasikartoti ir 2024 m. * Netolygus Kinijos atsigavimas po COVID-19 apribojimų ir NT rinkos smukimas Kinijoje kelia tam tikrą netikrumą dėl Australijos eksporto paklausos perspektyvų ir pagrindinių Australijos eksporto prekių kainų. Sumažėjus gyvenamojo nekilnojamojo turto paklausai Kinijoje, tai gali lemti dar didesnį investicijų į nekilnojamąjį turtą nuosmukį ir mažesnę plieno paklausą. Jei vartojimo tendencijos Kinijoje negerės, tai kels papildomą riziką Australijos eksportui į Kiniją, įskaitant švietimo ir turizmo paslaugas, taip pat vartojimo prekes. * Australijos namų ūkių vartojimo perspektyvos tebėra pagrindinis vidaus neapibrėžtumas. Daugelis namų ūkių per pandemiją sukaupė rezervų, kuriais galėtų pasinaudoti dabartinėje aplinkoje ir išlaidos gali būti didesnės nei tikėtasi. Kita vertus, silpnas namų ūkių vartojimas gali išlikti ilgiau nei tikėtasi tuo atveju, jei realiosios pajamos ir toliau augs vangiai. Ypač tai aktualu mažas pajamas gaunantiems namų ūkiams. * Būsto įperkamumas šalyje yra mažiausias nuo 1973 m. Nuo 2020 m. namų kainos Perte, Adelaidėje ir Brisbene yra pakilusios 50 %. Tuo tarpu atlyginimai tik 12 %. Pastaraisiais metais nuomos kaina kyla maždaug 8 % per metus. Ekspertai nurodo, kad viso to pagrindinė priežastis yra stipriai didėjanti imigracija. 70 % visų įvažiuojančiųjų papildo būsto nuomininkų gretas. Vien tik 2023 m. būsto nuomos kaina Sidnėjuje ir Melburne išaugo 18 %. Paradoksalu, tačiau tuo pat metu naujai pastatomų būsto kiekis mažėja. Tai lemia labai išaugusios statybos darbų kainos, komplikuotos ir ilgai trunkančios statybos leidimų išdavimo procedūros. Dar viena priežastis – negative gearing mokesčių politika, kuri labai palanki įsigyti NT ir nemokėti už jį jokių mokesčių, tuo pat metu tikintis, kad NT vertės prieaugis bus didesnis už nuostolius jį nuomojant. * Migracijos reforma yra labai svarbi siekiant išspręsti darbo jėgos (ypač kvalifikuotos) trūkumą pagrindiniuose Australijos augimo sektoriuose, ypač plėtojant viešąją infrastruktūrą ir įsisavinant atsinaujinančios energijos išteklius. * Kad Australija iki 2050 m. galėtų pasiekti net-zero (vyriausybė kelia sau tokį tikslą), būtinas energetinis virsmas visuose ūkio sektoriuose, įskaitant pramonę, transportą, žemės ūkį ir buitinį vartojimą. * Elektromobilių baterijų gamybai būtinų naudingųjų iškasenų sektorius Australijoje linkęs uždaryti kai kurias kasyklas, nes sektoriaus metiniai nuostoliai viršija 100 mln. AUD. Silpnesnis nei tikėtasi elektromobilių pardavimų augimas praėjusiais metais sustabdė baterijų metalų bumą, o dar didesni nuostoliai prognozuojami 2024 metams, nes pasaulį užtvindė pigus ir nešvarus Kinijos remiamų Indonezijos kasyklų nikelis. * Viktorija ir Naujasis Pietų Velsas nuo 2028 m. susidurs su dujų trūkumu, nes Baso sąsiaurio telkiniuose gavyba mažėja, o kuro paklausa didėja. Trūkumas piko valandomis gali atsirasti jau kitais metais, jei žiema pasitaikytų vėsesnė, nei įprasta. Šiose valstijose koncentruojasi pagrindinė Australijos pramonė ir gyvena 56 proc. visų Australijos gyventojų.   **Naujoji Zelandija:**  **Dabartinė padėtis**  Naujosios Zelandijos ekonomika priskiriama prie itin išvystytų laisvosios rinkos ekonomikų. Pagal nominalų BVP tai 52-oji pagal dydį nacionalinė ekonomika pasaulyje. Metinis nominalus BVP siekia 226 mlrd. EUR. Augimas 2022 m. sudarė 2,4 proc., 2023 m. – 0,6 proc., o pirmąjį 2024 m. ketvirtį – tik 0,2 proc. Dabar metinė infliacija sudaro 4 proc., tendencija kol kas mažėjanti ir tai yra mažiausia infliacija nuo 2022 metų. Nedarbas siekia 4,3 proc.  Šalies ekonomika yra viena iš labiausiai globalizuotų ir labai priklausoma nuo tarptautinės prekybos, daugiausia su Kinija, Australija, JAV, Japonija, Pietų Korėja, Europos Sąjunga, Singapūru. Dvišalės prekybos su Kinija metinė apyvarta sudaro apie 22 mlrd. EUR, eksportas į Kiniją yra nežymiai didesnis už importą. Metinis šalies eksportas sudaro 53,9 mlrd. EUR.  Po 1983 m. pasirašyto Naujosios Zelandijos susitarimo dėl glaudesnių ekonominių santykių su Australija, ekonomika glaudžiai derinama su Australijos ekonomika.  Nors Naujosios Zelandijos paslaugų sektorius sudaro virš 70 % viso BVP, tačiau didžiausia ūkio šaka išlieka žemės ūkis. Didelės gamybos pramonės šakos apima aliuminio gamybą, maisto pramonę, metalo apdirbimą, medienos ir popieriaus gaminius. Toliau eina naudingųjų iškasenų gavyba, elektros gamyba, dujų gavyba, vandens ir atliekų tvarkymas. Sparčiai auga informacinių technologijų sektorius. Naujosios Zelandijos doleris yra 10 paklausiausia valiuta pasaulyje.  2023 m. Naujosios Zelandijos biudžeto deficitas sudarė 1,7 proc., prognozuojama, kad jis šiek tiek mažės artimiausiais metais.  Makroekonominėje politikoje šiuo metu linkstama prie ribojančios pozicijos. Naujosios Zelandijos rezervų bankas 2023 m. gegužę padidino palūkanų normą iki 5,5 proc. ir nekeičia iki šiol. Nuo 2022 m. pradžios ji paaugo 4,75 proc. Tikimasi, kad palūkanos liks stabilios iki 2024 m. vidurio, po to turėtų imti mažėti.  **Ekonominio augimo prognozės**  Pasak Naujosios Zelandijos vyriausybės, numatoma, kad Naujosios Zelandijos realaus BVP augimas 2024-2025 m. turėtų sudaryti apie 1,2-1,3 proc. Privatus vartojimas susilpnės dėl užimtumo mažėjimo ir didėjančių hipotekos aptarnavimo išlaidų. Didesnės palūkanų normos ir mažėjančios būsto kainos sunkins investicijas. Tikimasi, kad nedarbas taip pat didės dėl lėtesnio aktyvumo augimo. Sulėtėjusi paklausa ir santykiniai stabilios energijos kainos turėtų palaipsniui mažinti infliaciją 2024–2025 m. Vis tik nepaisant ankstesnių prognozių, kad 2024 m. infliacijos lygis sumažės iki 3,4 %, o 2025 m. – iki 2,6 %, aukštos būsto nuomos kainos Naujojoje Zelandijoje infliaciją 2024 m. išlaikys pakankamai aukštą. Dėl būsto trūkumo didėjantys nuomos kaštai lemia tai, kad Naujosios Zelandijos vyriausybės prognozės, pagal kurią iki 2024 m. pabaigos buvo numatyta grįžti prie Rezervų banko nustatytos 1–3 % infliacijos intervalo, greičiausia, nepasitvirtins.  Anot Naujosios Zelandijos finansų ministro N. Willis, šalies ekonomikos perspektyvos apskritai nėra teigiamos, o augimo prognozės – nuviliančios, augimas bus lėtesnis, nei tikėtasi. Nepaisant to, Vyriausybė yra pasiryžusi mažinti mokesčius, padidinti valstybės išlaidas, o taip pat sieks ekonomikos auginimo strateginių tikslų: didins eksportą, sieks LPS su Indija ir JAE, skatins kosmoso ir biomedicinos inžinerijos sektorius.  Kadangi infliacija tebėra gerokai didesnė už centrinio banko tikslinį diapazoną, tai pinigų politika turi išlikti ribojanti. Pagrindinis teigiamas faktorius, auginsiantis šalies ekonomiką bus didelis šalies demografinis prieaugis.  Tarptautinio turizmo atsigavimas ir stipresnis Kinijos augimas augins eksporto augimą. Nedarbas palaipsniui didės dėl lėtėjančios ekonominės veiklos ir gausėjančios darbo jėgos dėl gyventojų skaičiaus augimo.  **Problemos ir rizikos, su kuriomis susiduria Naujosios Zelandijos ūkis**  Infliacija, didelės palūkanų normos ir susilpnėjusi išorės paklausa šiuo metu yra didžiausios rizikos šalies ekonomikos augimui.   * Didžiausias iššūkis daugeliui Naujosios Zelandijos gyventojų yra hipotekos palūkanų normos. Šalies namų ūkiai skolingi 191 mlrd. EUR būsto paskolų ir pradelstų paskolų iš viso 720 mln. EUR, o tai yra net 65 % daugiau nei prieš metus. * Ilgalaikėje perspektyvoje Naujosios Zelandijos ekonomika toliau kentės nuo žemo darbo našumo, mažo atlyginimų augimo, įgūdžių trūkumo, diversifikacijos trūkumo ir nepakankamų investicijų į infrastruktūrą. * Tyrimai rodo, kad keturi pagrindiniai šalies bankai riboja konkurenciją ir taip didina savo pelną, o asmeninės bankininkystės paslaugų srityje stinga konkurencijos. Keturi didieji bankai, kuriems priklauso apie 90 % viso bankų turto Naujojoje Zelandijoje, dažnai derina kainas, todėl rinkos dalys yra labai stabilios ir slopinama konkurencija. Šie bankai naudojasi struktūriniais pranašumais, tokiais kaip mastas, finansavimo sąnaudos ir prekės ženklo atpažinimas, todėl mažesniems bankams sunku konkuruoti. Pagrindiniai Naujosios Zelandijos bankai pastaraisiais metais buvo labai pelningi, palyginti su tarptautiniais bankais. * Naujoje EBPO ataskaitoje pažymėta, kad dėl išlaidų viršijimo po pandemijos padidėjo vyriausybės išlaidų ir BVP santykis. Ataskaitoje taip pat įvardijamos tokios Naujosios Zelandijos problemos kaip nepakankama infliacijos kontrolė, biudžeto balansavimas, švietimo finansavimas ir nepakankamas dėmesys darbo našumo augimui. Ataskaitoje taip pat pabrėžiama, kad reikia sistemingo požiūrio į šiltnamio efektą sukeliančių dujų išmetimo mažinimą ir prisitaikymą prie klimato kaitos. | Australijos ir Naujosios Zelandijos centriniai bankai, ekonomikos ekspertai, think-tankai |  |
|  |  |  |  |
| Kita ekonominiam bendradarbiavimui aktuali informacija | | | |
| 2024-07  2024-07 | Labiausiai tikėtina, kad derybos dėl ES ir Australijos LPS gali atsinaujinti tik po 2025 m. įvyksiančių Australijos parlamento rinkimų.  **Gynybos parodos Australijoje 2024-2025**  Land Forces 2024, Melburnas, 2024 m. rugsėjo 11-13 d.  <https://www.landforces.com.au/>  <https://www.australiandefence.com.au/yafevent/land-forces-2024>  Military Communications and Information Systems 2024, Kanbera, 2024 m. lapkričio 12-14 d.  <https://www.milcis.com.au/>  MAST 2024, Adelaidė, 2024 m. lapkričio 19-21 d.  <https://mastconfex.com/australia2024/>  <https://defencesa.com/news-events-and-media/news/the-defence-state-to-host-major-defence-event-in-2024/>  The Avalon Australian International Airshow and Aerospace & Defence Exposition, Džilongas, 2025 m. kovo 25-30 d.  <https://www.airshow.com.au/airshow2025/TRADE/exhibition/why-exhibit.asp>  International Astronautical Congress, Sidnėjus, 2025 m. rugsėjo 29 – spalio 3 d.  <https://www.iac2025.org/>  Indo Pacific International Maritime Exposition 2025, Sidnėjus, 2025 m. lapkričio 4-6 d.  <https://www.indopacificexpo.com.au/>  **Pagrindiniai Australijos gynybinių pajėgumų įsigijimo projektai**  ***Pagrindinės įsigijimų sritys:***  • Oro gynybos sistemos, išankstinio įspėjimo ir valdymo sistemos, orlaiviai, ilgo nuotolio radarai ir dronai;  • Mūšio valdymo sistemos, savadarbių sprogstamųjų įtaisų naikinimo priemonės, gaisriniai lėktuvai ir automobiliai, transporto priemonės, geoerdvinę paramą ir ginklai;  • Kariniai laivai, ginklai ir raketos;  • Informaciniai ir kibernetiniai pajėgumai, apimantys atsparumą, kibernetinę gynybą ir žvalgybą;  • Kosminių pajėgumų projektas, skirtas apsaugoti karinius palydovinius ryšius;  • Kiti.  ***Įsigijimų pavyzdžiai:***  • Naujų dronų įsigijimas ir esamų patruliavimo ir reagavimo orlaivių atnaujinimas tam, kad padidintų savo jūrų stebėjimo pajėgumus  • 8 branduolinių povandeninių laivų įsigijimas. 3-5 iš jų bus Virdžinijos klasės povandeniniai laivai, kurie bus perkami iš JAV;  • AGM-88E2 antiradiacinės raketos (naudojamos radijo spinduliuotės šaltiniams aptikti ir nukreipti į juos) ir susijusi įranga, skirta naudoti RAAF naikintuvuose EA-18G Growler;  • 42 HIMARS (didelio mobilumo artilerijos raketų sistemos) paleidimo įrenginiai ir susijusi įranga;  • Povandeninių nepilotuojamų laivų XLAUV kūrimas;  • Pagreitintas didelio tikslumo iš oro ir žemės paleidžiamų raketų JASSM-ER, skirtų naikintuvams ir fregatoms įsigijimas;  • 24 Bepiločių žvalgybinių orlaivių įsigijimas;  • Pagrindinio mūšio tanko atnaujinimas ir kovinės inžinerijos mašinos projektas  • Savaeigių haubicos ir šarvuotų amunicijos atsargų transporto priemonių įsigijimas;  • 72 F-35A Lightning II orlaivių įsigijimas;  • Keturių tolimojo nuotolio elektroninio karo orlaivių MC-55A Peregrine įsigijimas;  • 14 P-8A Poseidon jūrų stebėjimo orlaivių ir 7 MQ-4C Triton bepiločių orlaivių įsigijimas;  • 211 kovinių žvalgybos mašinų (CRV) įsigijimas;  • Projektas „Overlander“, apimantis 1 098 saugaus mobilumo transporto priemonių įsigijimą;  • 12 pakrantės patrulinių laivų įsigijimas;  • Hunter klasės fregatų įsigijimas. Pirmoji fregata bus gauta tik 2031 m. Fregatos bus skirtos povandeninių laivų aptikimui, jose galės tūpti koviniai sraigtasparniai ir nepilotuojami orlaiviai;  • 450 pėstininkų kovos mašinų įsigijimas, kad pakeistų senstančius kariuomenės šarvuočius M113. | Spauda, diplomatiniai šaltiniai  Vieši informacijos šaltiniai  Vieši informacijos šaltiniai |  |
|  |  |  |  |

Rengėjas:

Pirmasis sekretorius Minijus Samuila, +37070653047, [minijus.samuila@urm.lt](mailto:minijus.samuila@urm.lt)